Biroului Permanent al Parlamentului

Republicii Moldova

În conformitate cu art. 73 din Constituţia Republicii Moldova şi art. 47 din Regulamentul Parlamentului, se prezintă Parlamentului spre examinare, cu titlu de iniţiativă legislativă, proiectul de Lege pentru modificarea şi completarea Legii nr.192-XIV din 12 noiembrie 1998 privind Comisia Naţională a Pieţei Financiare.

Anexă: 

1. Proiectul de lege.

2. Notă informativă.

Valeriu GUMA,

Deputat în Parlament

Proiect

LEGE 
pentru modificarea şi completarea 
Legii nr.192-XIV din 12 noiembrie 1998  

„Privind Comisia Naţională a Pieţei Financiare”
Parlamentul adoptă prezenta lege organică.

Articolul I. - Legea nr.192-XIV din 12 noiembrie 1998  „Privind Comisia Naţională a Pieţei Financiare” (republicată în Monitorul Oficial al Republicii Moldova, 2007, nr.117-126 BIS), cu modificările şi completările ulterioare, se modifică şi se completează după cum urmează:

1. La articolul 1: 

alineatul (1), sintagma „autonomă a administraţiei publice centrale” se substituie cu sintagma „publică autonomă”.

2. La articolul 6:

alineatul (3), prima propoziţie, cuvîntul „trezorerial” se exclude;
alineatul (6) va avea următorul cuprins:

„(6) Structura şi statele de personal ale Comisiei Naţionale, formele şi modul de retribuţie  se stabilesc de Consiliul de administraţie, în limitele bugetului aprobat de Parlament”. 

3. La articolul 10:
alineatul (3) se exclude. 

Preşedintele Parlamentului 
Notă informativă 
la proiectul de lege pentru modificarea şi completarea Legii nr.192-XIV din 12 noiembrie 1998  „Privind Comisia Naţională a Pieţei Financiare”

Prezentul proiect are drept scop asigurarea  autonomiei Comisiei Naţionale a Pieţei Financiare în realizarea sarcinilor stabilite de legislaţie. 

Statutul de organ autonom stabileşte cumularea celor trei componente de  autonomie: personală, instituţională şi financiară.

Autonomia personală este asigurată prin menţinerea modalităţii de numire şi de revocare de către Parlament a membrilor organului de conducere. Autonomia instituţională include investirea Comisiei Naţionale cu putere de decizie, interdicţie şi intervenţie. Elaborarea şi implementarea politicilor de supraveghere, de monitorizare şi de stabilire a regulilor conduitei profesionale pe piaţa financiară nebancară aparţine în mod exclusiv Comisiei Naţionale. Autonomia financiară este asigurată, prin formarea bugetului Comisiei Naţionale din taxe şi plăţi regulatorii de funcţionare, achitate de către participanţii profesionişti la piaţa financiară nebancară şi aprobarea bugetului de către Parlament. 
Totodată, este de menţionat, că Comisia Naţională nu are deplină competenţă de a realiza prevederile punctului o) din Principiul 3 „Organul de supraveghere a asigurărilor” al Asociaţiei Internaţionale a Asigurătorilor (IAIS), care stabileşte următoarele: „organul de supraveghere trebuie să dispună de posibilităţi de a atrage şi întreţine un personal de înaltă calificare”. 
Necesitatea stabilirii unui nivel înalt de autofinanţare a Comisiei Naţionale a fost menţionată, de asemenea, de experţii Fondului Monetar Internaţional şi ai Băncii Mondiale în cadrul Programului de evaluare a sectorului financiar din  Moldova, realizat în octombrie 2007 (punctul 65). 

Depistarea încălcărilor legislaţiei pe piaţa financiară nebancară necesită specialişti de înaltă calificare, care au experienţă de lucru în domeniile supravegheate. Însă, salariul necompetitiv, al cărui nivel este mult mai mic decît salariul mediu înregistrat în sectorul financiar în ansamblu, nu permite atragerea la Comisie a unui număr suficient de specialişti calificaţi.
Principiul independenţei în stabilirea remunerării personalului autorităţii de supraveghere, ţinînd cont de  nivelul remunerării în sectorul financiar, este aplicat în  mai multe ţări europene, printre care sînt: România, Slovenia, Lituania.
Pentru consolidarea principiilor instituţionale recunoscute şi acceptate, se propune de a acorda dreptul Consiliului de administraţie al Comisiei Naţionale să stabilească nivelul, formele şi modul de remunerare a personalului său. Iar controlul oportunităţii cheltuielilor va fi efectuat de Parlament, prin aprobarea bugetului anual al Comisiei Naţionale. 

Valeriu GUMA,

Deputat în Parlament

